เตือนผู้มีเงินได้อีก 2 ล้านคน รีบยื่นภาษีภายใน31ส.ค.นี้
กรมสรรพากร เตือน ผู้มีเงินได้อีก 2 ล้านราย รีบยื่นแบบภาษีเงินได้ ภ.ง.ด.90/91 ก่อนหมดเขตขยายเวลา 31 ส.ค.63 นี้
8 ส.ค. 2563

นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) กรมสรรพากร ได้สนับสนุนให้ยื่นแบบภาษีเงินได้บุคคลธรรมดาผ่านทางอินเทอร์เน็ต และได้มีการขยายเวลาการยื่นแบบแสดงรายการภาษีเงินได้บุคคลธรรมดา (ภ.ง.ด.90/91) ปีภาษี 2562 ไปจนถึงวันที่ 31 สิงหาคม 2563
จากข้อมูลจำนวนผู้ยื่นแบบในปีภาษี 2562 ตั้งแต่วันที่ 1 มกราคม ถึง 2 สิงหาคม 2563 มีผู้ยื่นแบบแล้ว รวมกว่า 9.57 ล้านราย ซึ่งยังมีผู้เสียภาษีอีกประมาณกว่า 2 ล้านราย ที่ยังไม่ได้ยื่นแบบแสดงรายการ (สถิติของจำนวนผู้ยื่นแบบ (ภ.ง.ด.90/91) ในปีภาษี 2561 ที่ผ่านมา รวม 11.57 ล้านราย) จึงขอให้ผู้ที่มีเงินได้ถึงเกณฑ์ตามที่กฎหมายกำหนดยื่นแบบแสดงรายการภายในกำหนดเวลาดังกล่าว แนะนำให้ยื่นแบบฯ ผ่านระบบอิเล็กทรอนิกส์ได้ที่เว็บไซต์กรมสรรพากร www.rd.go.th หรือจะยื่นผ่าน RD Smart Tax Application ทางโทรศัพท์มือถือเฉพาะแบบ ภ.ง.ด. 91 (กรณีไม่นำเงินได้ของคู่สมรสมายื่นรวม) ก็จะช่วยประหยัดเวลาการยื่นแบบฯ และได้รับคืนภาษีเร็วขึ้น เข้ากับรูปแบบวิถีชีวิตใหม่ “New Normal””
โฆษกกรมสรรพากร กล่าวเพิ่มเติมว่า ผู้เสียภาษีสามารถตรวจสอบสิทธิลดหย่อนต่างๆ เช่น เงินบริจาค (e – Donation) เงินสมทบกองทุนประกันสังคม เงินสะสมเข้ากองทุนบำเหน็จบำนาญข้าราชการ (กบข.) เบี้ยประกันสุขภาพ ได้ง่ายๆ ผ่านระบบ My Tax Account ที่เว็บไซต์กรมสรรพากร www.rd.go.th หรือ โทร. 1161